Lyvių sąjunga

Lyvių sąjunga (, ) – didžiausia ir seniausia visuomeninė lyvių organizacija.

 Istorija ir veikla 
Lyvių sąjunga įkurta 1923 m. balandžio 2 d. Mazirbėje, aktyviausias Lyvių sąjungos steigėjas buvo Karlis Staltė. Tai buvo vienintelė XX a. 3-iajame ir 4-ajame dešimtmečiuose veikusi visuomeninė lyvių organizacija. 1938 m. liepos 19 d. ji buvo perregistruota kaip Lyvių draugija.

Lyvių sąjungos įstatuose buvo nurodyti tokie veiklos tikslai: išlaikyti gyvą lyvių kalbą, tarp lyvių skleisti žinias ir juos mokyti, padėti gerinti jų ekonominį ir socialinį gyvenimą. Pirmuoju sąjungos vadovu buvo išrinktas Karlis Staltė. Nors Lyvių sąjunga vienijo ne daugiau kaip dešimtadalį visų lyvių, ji buvo svarbiausia lyvių visuomeninio bei kultūrinio gyvenimo skatintoja bei derintoja, kuriai tiek patarimais, tiek materialiai padėjo įvairios estų ir suomių draugijos.
200px|thumb|left|Lyvių sąjungos nario bilietas (1939 m.)
1940 m. vasarą Latviją okupavo sovietai ir gruodžio 6 d. Liaudies komisarų tarybos pirmininko pavaduotojo nutartimi Lyvių sąjunga oficialiai panaikinta.

Panaikintoji Lyvių sąjunga pavadinimu „Lyvių kultūros sąjunga“ 1988 m. lapkričio 26 d. atgaivinta Rygoje. 1993 m. sąjunga atgavo istorinį pavadinimą. Į pirmąjį sąjungos narių sąrašą įtraukta 142 lyviai ir interesantai. Pirmąja pirmininke išrinkta Ieva Neilandė. Aktyvios Lyvių sąjungos veiklos dėka 1991 m. Latvijos Respublikos įstatyme „Dėl Latvijos nacionalinių ir etninių grupių laisvo vystymosi ir teisių į kultūrinę autonomiją“ lyviai pripažinti Latvijos senąja vietine tauta, už kurios tautinės tapatybės ir kultūrinės-istorinės aplinkos išsaugojimą atsakinga valstybė.

Šiuo metu oficialusis registruotas Lyvių sąjungos pavadinimas yra draugija „Lyvių (lybių) sąjunga – Līvõd Īt“ (). Lyvių sąjunga turi regionines grupes Kolkoje (1989), Mazirbėje (1993), Rygoje (1989) ir Ventspilyje (1989). Nuo 2025 m. kovo Lyvių sąjungai vadovauja Girtis Gailytis (Ģirts Gailītis).

Su Lyvių sąjunga galima susisiekti elektroninio pašto adresu livod.savieniba@gmail.com

 Išnašos 

Kategorija:Latvijos organizacijos
Kategorija:Lyviai